作者:元稹
標題:雜憶五首
內容:今年寒食月無光，夜色才侵已上床。憶得雙文通內裡，玉櫳深處暗聞香。花籠微月竹籠煙，百尺絲繩拂地懸。憶得雙文人靜後，潛教桃葉送鞦韆。寒輕夜淺繞迴廊，不辨花叢暗辨香。憶得雙文朧月下，小樓前後捉迷藏。山榴似火葉相兼，亞拂磚階半拂簷。憶得雙文獨披掩，滿頭花草倚新簾。春冰消盡碧波湖，漾影殘霞似有無。憶得雙文衫子薄，鈿頭雲映褪紅酥。